V Ebenspangerjevi vili na Tomšičevi 12 v Ljubljani od leta 1957 domuje Društvo slovenskih pisateljev; kasneje sta našla tu svoj dom še Slovenski center PEN in Društvo slovenskih književnih prevajalcev, v zgornjem nadstropju pa od 1967 Eva-Maria – Oli in Marjan Miklič vodita Klub kulturnih delavcev. Zgodovina vile je zavita v skrivnost, saj niso ohranjeni dokumenti o njeni gradnji niti podatki o njenih prvih prebivalcih. Septembra 1943 so vilo zasegli Nemci; v njo so se naselili vojaški zdravniki SS.

Po vojni se je iz taborišča vrnila le Adela Ebenspanger. Hiša ni bila nacionalizirana, saj je družina med vojno sodelovala z OF, lastniki pa so jo dali (bolj ali manj prostovoljno) v najem vladi. Njen prvi stanovalec je bil Boris Kidrič, predsednik prve slovenske vlade. Za njim se je tam nastanila družina kulturnega ministra Borisa Ziherla.

Društvo slovenskih pisateljev je konec osemdesetih let minulega stoletja postopoma kupilo celotno stavbo. Lastnici oz. dedinji lastnika trgovca Ebenspangerja sta dobili kupnino, ki je bila za tisti čas kar primerna (trije najdražji mercedesi razreda S).

Da je bila hiša nenehno prizorišče burnih dogajanj – ne le v Klubu kulturnih delavcev, ki je v onih davnih časih obratoval do 2. ure zjutraj!, kar je bil svojevrstni luksuz – je razumljivo. Peter Božič opisuje znameniti polemični dvoboj med Dušanom Pirjevcem in Dobrico Ćosićem o položaju kulture in jezika posameznih jugoslovanskih narodov ter o pritiskih politike in ideologije na kulturno in družbeno dogajanje v Sloveniji.

S takšnimi polemični dialogi je bilo v stavbi na Tomšičevi 12 zasejano seme ideološkega, kulturnega in literarnega oporečništva vladajočemu partijskemu modelu samoupravnega socializma, zaradi česar je bilo popolnoma razumljivo, da se je konec osemdesetih let minulega stoletja v tej vili, v Hiši proizvajalcev knjig, kot smo jo poimenovali danes, rojevale prve demokratične ideje in zamisli nove družbe, kar je ne nazadnje kulminiralo tudi v t. i. pisateljski ustavi iz marca 1988 ter s protestnimi večeri v znak podpore četverice (Janša, Borštner, Tasić, Zavrl).

V več kot pol stoletja se je skozi spodnje in zgornje prostore Hiše izdelovalcev knjig sprehodilo nešteto znamenitih imen evropske in svetovne literature in kulture: Han Suyin, Yoko Ono, Veno Pilon, Ivo Pogorelić, Miroslav Krleža, Noam Chomsky, Carlos Kleiber, Zoran Mušič, Vaclav Havel in še mnogi, mnogi drugi.

*Povzeto po knjigi dr. Boga Zupančiča Usode ljubljanskih stavb in ljudi, 1–24, Ljubljana 2005.*